รายงานพิเศษ : บทบาทไทยในประชุมสมัชชาสหประชาชาติสมัยสามัญ ครั้งที่ 73
ตลอดทั้งสัปดาห์นี้รัฐบาลได้ส่งคณะผู้แทนไทย จากกระทรวงการต่างประเทศ เข้าร่วมประชุมสมัชชาสหประชาชาติสมัยสามัญ ครั้งที่ 73  ณ นครนิวยอร์ก สหรัฐอเมริกา โดยการประชุมดังกล่าวกำหนดให้จัดขึ้นระหว่างวันที่ 22 กันยายน เรื่อยไปจนถึง 1 ตุลาคม นี้ โดยนางสาวบุษฎี สันติพิทักษ์ อธิบดีกรมสารนิเทศและโฆษกกระทรวงการต่างประเทศ กล่าวว่า นายวีระศักดิ์ ฟูตระกูล รัฐมนตรีช่วยว่าการกระทรวงการต่างประเทศ จะเป็นหัวหน้าคณะผู้แทนไทยเข้าร่วมประชุม การประชุมครั้งนี้ มีนางมารีอา เฟอร์นันดา เอสปิโนซา การ์เซส อดีตรัฐมนตรีว่าการกระทรวง การต่างประเทศเอกวาดอร์ เป็นประธาน และมีหัวข้อหลักคือ “การทำให้สประชาชาติเกี่ยวข้องกับประชาชน : การเป็นผู้นำโลก และความรับผิดชอบร่วมกันเพื่อสังคมที่สันติสุข เท่าเทียม และยั่งยืน”  ซึ่งจะให้ความสำคัญกับประชาชน โดยย้ำความพันธ์ระหว่างการเป็นผู้นำของโลกกับความรับผิดชอบร่วมกันของสมาชิกสหประชาชาติ เพื่อสร้างเสริมสังคมที่มีสันติสุข  


โอกาสนี้นายวีระศักดิ์ จะเข้าร่วมการประชุมระดับสูง และกิจกรรมคู่ขนานต่าง ๆ  รวมถึงการกล่าวถ้อยแถลงในการอภิปรายทั่วไป และจะแสดงวิสัยทัศน์เกี่ยวกับการปฏิรูปสหประชาชาติ ให้งานการทูตพหุภาคีมีความเชื่อมโยงกับคนมากยิ่งขึ้น 


ขณะเดียวกันยังมี อีกหลายการประชุม  ทั้งในและนอกกรอบอาเซียน  เช่น การประชุมระหว่างรัฐมนตรีต่างประเทศอาเซียนอย่างไม่เป็นทางการ / การประชุมอย่างไม่เป็นทางการระหว่างรัฐมนตรีต่างประเทศอาเซียนกับรัฐมนตรีต่างประเทศสหรัฐอเมริกาโดยแต่ละการประชุมจะเป็นโอกาสในการหารือถึงแนวทางการส่งเสริมความเป็นหุ้นส่วนที่ครอบคลุมระหว่างอาเซียนกับสหประชาชาติ รวมถึงประเทศคู่เจรจาในมิติต่าง ๆ





ทั้งนี้ นอกจากไทยจะได้แสดงบทบาทและการมีส่วนร่วมในเวทีโลกจากการประชุมดังกล่าวแล้ว การเข้าร่วมครั้งนี้ถือว่าเป็นจังหวะที่ดี เพราะไทยมีความก้าวหน้าเกี่ยวกับพัฒนาการทางการเมือง ที่ ล่าสุดราชกิจจานุเบกษา เผยแพร่ พระราชบัญญัติประกอบรัฐธรรมนูญว่าด้วยการเลือกตั้ง ส.ว. และ ส.ส. ส่วนฝ่ายความมั่นคงอย่างคณะรักษาความสงบแห่งชาติ ก็เริ่มเดินหน้าคลายล็อคทางการเมืองแล้ว ดังนั้นจึงถือว่าเป็นโอกาสที่ดี หากไทยจะใช้โอกาสนี้ชี้แจง ความก้าวหน้าในเรื่องต่างๆ ให้กับมิตรประเทศได้รับทราบด้วย